በኮንስትራክሽን ኢንዱስትሪው የሚታዩ የጥራትናየመጓተት ችግሮች ምንጭ ሙስና መሆኑ ተመለከተ
– በኮንሰትራክሽን ኢንዱስትሪው ዘርፍ የሚታዩ የጥራትና የመጓተት ቸግሮች ዋነኛው ምንጭ ሙስና በመሆኑ በትግል ሊቀረፍ እንደሚገባ ጠቅላይ ሚኒስትር ሃይለማርያም ደሳለኝ ተናገሩ።በአፍሪካ ኢኮኖሚክ ኮሚሽን ለሶስት ቀናት ሲካሄድ የቆየው የከፍተኛ አመራሮች ውይይት ዛሬ ሲጠናቀቅ ነው ጠቅላይ ሚኒስትር ሀይለማሪያም ይህን ያሉት። በውይይቱ ተቋራጮች እርስ በራሳቸው ፣ ከአማካሪዎች ጋር እንዲሁም ከመንግስት የስራ አስፈፃሚዎችና ባለሙያዎች ጋር የሚያደረጉት መመሳጠር ዘርፉን ክፉኛ እየጎዳውና የሃገሪቱን ኢኮኖሚ እያደቀቀው እንደሚገኝ ተጠቅሷል። ጠቅላይ ሚነስትር ሃይለ ማርያም ደሳለኝ ፤  ወጣትና ከዩኒቨረስቲ አዲስ ዘርፉን የሚቀላቀሉ ተቋራጮችኗ አማካሪዎች በዚህ ወስጥ መዘፈቃቸው ደግሞ ዘርፉ ያለበትን አደገኛ ደረጃ ያመለክታል ብለዋል።በመሆኑም በዚህ የሙስና ቅሌት ውስጥ የተዘፈቁትን ማስወገድና ልማታዊ አስተሳሰብ ያላቸውን በቦታው ማስቀመጥ ቅድሚያ የሚሰጠው ተግባር መሆኑን ነው የገለፁት ጠቅላይ ሚኒስትሩ። በውይይቱ አላስፈላጊ ጥቅም ከማጋበስ በተጨማሪም በዘርፉ ያለው ተወዳዳሪነት አናሳ መሆኑ የተመለከተ ሲሆን ብቃት ያላቸውና በቁጥር በርከት ያሉ ተወዳደሪዎችን ሃገሪቷ መፍጠር አለመቸሏም ተጠቁሟል። 80 በመቶ የሚሆኑት የግንባታ ስራዎች ውስጥ የሚሳተፉት ተቋራጮች ከአጠቃላይ ተቋራጮች ውስጥ 3 በመቶው ብቻ ናቸው ፤ ይህም ዘርፉን ያለተወዳዳሪ በጥቂቶች አጅ ብቻ እንዲወደቅ አድርጎታል ነው የተባለው። የከተማ ልማት ቤቶችና ኮንስትራክሽን ሚኒሰትር ዴኤታው ኢንጂነር ሃይለ መስቀል ተፈራ በበኩላቸው ከነዚህ ችግሮች  በተጨማሪ የእውቀት ክፍተቶችና የህግ ማእቀፍ መሳሳቶች እንደሚስተዋሉ ተናግረዋል። ከነዚህ ውስጥ አንዱ ደግሞ የፕሮጀክት ማኔጅመንት ችግር ነው ያሉት ሚኒስትር ዴኤታው ፥ በመሆኑም የኢትዮጵያ ኮንስትራክሽን ፕሮጀክት ማኔጅመንት ኢንስቲቲዩት ተቋቁሞ ወደ ስራ ለመግባት በዝግጅት ላይ ይገኛል ብለዋል። ከዚህ በተጨማሪ የኢትዮጵያ ኮንሰትራክሽን ኢንዱስትሪ ምዝገባ አዋጅ ረቂቁ ተዘጋጅቷል ፤ ሲተገበርም ተቋራጮች የተጠያቂነት ማእቀፍ ውስጥ እንዲገቡ ያስገድዳቸዋል ነው ያሉት። የግንባታ ማእቀፍ ውስጥ አብሮ የተነሳው የቤቶች ግንባታ ጉዳይም ትኩረት ተሰጥቶታል ብለዋል። በቀጣይም ዘመናዊ የግንባታ ቴክኖሎጂዎችን በማስፋፋት የህብረተሰቡን የቤት ጥያቄ በተሻለ ፍጥነት ለመመለስ የሚያስችል ስራ እየተሰራ መሆኑን ሚኒስትር ድኤታው ተናግረዋል።